|  |  |  |  |
| --- | --- | --- | --- |
| CENTRAL BANK  OF THE REPUBLIC OF ARMENIA  **GOVERNOR** |  | | ЦЕНТРАЛЬНЫЙ БАНК  РЕСПУБЛИКИ АРМЕНИЯ  **ПРЕДСЕДАТЕЛЬ** |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ԿԵՆՏՐՈՆԱԿԱՆ ԲԱՆԿ**  **Ն Ա Խ Ա Գ Ա Հ** | | | |
| 6, Vazgen Sargsyan str., 0010, Yerevan  Tel.: (37410) 592 592(0624, 0625)  Email: secretariat@cba.am | | 0010, Երևան, Վազգեն Սարգսյան, 6  Հեռ.: (37410) 592 592(0624, 0625)  Email: secretariat@cba.am | 0010, Ереван, Вазгена Саркисяна, 6  Тел.: (37410) 592 592(0624, 0625)  Email: secretariat@cba.am |

12.04.2024 N 15.1-07/298-24

27.02.2024 Ձեր N 01/26-1/3909-2024

Հայաստանի Հանրապետության ֆինանսների

նախարար Վահե Հովհաննիսյանին

Հարգելի պարոն Հովհաննիսյան

Հայաստանի Հանրապետության կենտրոնական բանկ (այսուհետ՝ Կենտրոնական բանկ) ներկայացված Ձեր գրության կապակցությամբ հայտնում ենք հետևյալը.

«Ապահովագրության և ապահովագրական գործունեության մասին» ՀՀ օրենքի 3-րդ հոդվածի 11-րդ կետի համաձայն՝ ապահովագրական ընկերությունը (Ընկերություն)՝ սույն օրենքով սահմանված կարգով ապահովագրական գործունեության լիցենզիա ունեցող իրավաբանական անձն է:

Նույն օրենքի նույն հոդվածի 10-րդ կետի համաձայն՝ ապահովագրական գործունեությունը՝ անձի կողմից որպես ապահովագրող կողմ պարբերաբար իր անունից ապահովագրական գործարքների կնքմանը, ինչպես նաև դրանցով ստանձնած պարտավորությունների կատարմանն ու ձեռք բերած իրավունքների իրականացմանն ուղղված փաստացի գործողությունների ամբողջությունն է:

Նույն օրենքի նույն հոդվածի 8-րդ կետի համաձայն՝ ապահովագրական գործակալը՝ Հայաստանի Հանրապետության տարածքում ապահովագրական գործակալի գործունեություն իրականացնելու համար Կենտրոնական բանկի ապահովագրական գործակալների ռեգիստրում հաշվառված անձն է:

Նույն օրենքի նույն հոդվածի 9-րդ կետի համաձայն՝ ապահովագրական գործակալի գործունեությունը՝ անձի կողմից մեկ կամ մի քանի ապահովագրական և (կամ) վերաապահովագրական ընկերությունների անունից և հաշվին ապահովագրական միջնորդային գործունեության իրականացումն է:

Նույն օրենքի նույն հոդվածի 12-րդ կետի համաձայն՝ ապահովագրական միջնորդային գործունեություն՝ երրորդ անձի կողմից՝ ապահովագրողների (վերաապահովագրողների) և ապահովադիրների միջև ապահովագրական հարաբերությունների հաստատմանը, նրանց միջև ապահովագրության պայմանագրի կնքմանը դրդող, նպաստող, աջակցող կազմակերպչական, այլ փաստացի և իրավական գործողությունների իրականացում, մասնավորապես՝

ա. ապահովագրական և վերաապահովագրության պայմանագրերի կնքման նախապատրաստական աշխատանքների, այդ թվում՝ նաև ապահովագրական խորհրդատվության իրականացում.

բ. ապահովադիրների՝ կոնկրետ ապահովագրողների հետ ապահովագրական և վերաապահովագրության պայմանագրերի կնքման կազմակերպում.

գ. ապահովագրական և վերաապահովագրության պայմանագրերի կատարման օժանդակում, ներառյալ` ապահովագրավճարների հավաքման և հատուցումների փոխանցման իրականացումը՝ ապահովադրի կամ Ընկերության թույլատրած չափերով.

Անդրադառնալով գնման գործընթացի շրջանակներում ապահովագրական ծառայություններ մատուցող ապահովագրական ընկերությունների և ապահովագրական գործակալների մասնակցությանը արձանագրում ենք, որ ապահովագրական ընկերությունները գնման գործընթացում հաղթող ճանաչվելու դեպքում, որպես ապահովագրող կողմ կնքելու են գործարքներ անձամբ իրենց անունից՝ ի կատարումն գնման պայմանագրի, այսինքն ապահովագրական ծառայությունները մատուցելու են անձամբ:

Ինչ վերաբերում է ապահովագրական գործակալների կողմից ապահովագրական ծառայություններ մատուցելու նպատակով կազմակերպված գնման ընթացակարգին մասնակցությանը, ապա կարծում ենք, որ գնման գործընթացում ապահովագրական գործակալները կարող են իրականացնել վերը նշված օրենքի 12-րդ հոդվածով սահմանված գործունեությունը:

Ստացվում է, որ ապահովագրական ծառայությունների մատուցմանն ուղղված պայմանագրի կնքման նպատակը ապահովագրության ծառայությունների մատուցումն է, մինչդեռ ապահովագրական գործակալները անձամբ իրենց անունից չեն մատուցում ապահովագրական ծառայություններ և ստանձնում են միջնորդի դեր, վերջիններս իրականացնում են ոչ թե ապահովագրական գործունեություն, այլ ապահովագրական միջնորդային գործունեություն:

Հարգանքով՝



Մարտին Գալստյան

Կատ.՝ Թագուհի Աֆաջանյան

Հեռ.՝ 010 592 592, Taguhi.afajanyan@cba.am